ตลท.เผยผลสำเร็จโรดโชว์สิงคโปร์
ตลท.ปลื้มโรดโชว์สิงค์โปร์ได้รับการตอบรับจากนักลงทุนสถาบันกว่า 100 ราย&nbsp;
31 ส.ค. 2553

ตลท.ปลื้มโรดโชว์สิงค์โปร์ได้รับการตอบรับจากนักลงทุนสถาบันกว่า 100 ราย 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เผยถึงผลการไปโรดโชว์ร่วมกับรัฐมนตรีว่าการกระทรวงการคลัง ร่วมด้วย บริษัทหลักทรัพย์เครดิต สวิส (ประเทศไทย) โดยมีคณะกรรมการกิจการโทรคมนาคมแห่งชาติ (กทช.) พร้อมบริษัทจดทะเบียนชั้นนำ 9 แห่ง เพื่อร่วมให้ข้อมูลแก่ผู้ลงทุนสถาบันชั้นนำในสิงคโปร์ในงาน “SET-CS Singapore Roadshow 2010”  ณ ประเทศสิงคโปร์ ว่าประสบความสำเร็จและได้รับการตอบรับจากกลุ่มผู้ลงทุนเป็นอย่างดี  
"มีผู้ลงทุนสถาบันกว่า 150 ราย ให้ความสนใจรับฟังข้อมูลด้านเศรษฐกิจ และนโยบายการคลังของประเทศ และภาพรวมของตลาดทุนไทย รวมถึง 280 การประชุม ดังนั้นการตอบรับของผู้ลงทุนที่เข้าร่วมโรดโชว์ครั้งนี้ จึงถือเป็นผลสำเร็จจากการไปให้ข้อมูลโดยตรง เนื่องจากผู้ลงทุนได้เพิ่มระดับความสนใจที่จะกลับเข้ามาลงทุนในประเทศไทย ยังได้สร้างความมั่นใจต่อผู้ลงทุนต่างชาติถึงความแข็งแกร่งของเศรษฐกิจไทย  แม้ผู้ลงทุนบางส่วนมีความกังวลด้านสถานการณ์การเมือง แต่ก็ไม่ใช่สิ่งที่น่ากังวลเพราะทุกอย่างกำลังคลี่คลายและพัฒนาไปในทางที่ดีเป็นอย่างมาก  "นายจรัมพรกล่าว
ทั้งนี้จากการพบและแลกเปลี่ยนความคิดเห็นร่วมกับผู้ลงทุนสถาบัน ตลาดหลักทรัพย์ฯ ได้ชี้ให้เห็นว่า แม้ที่ผ่านมาประเทศไทยจะมีเหตุการณ์ความไม่สงบเกิดขึ้น แต่ผลประกอบการล่าสุดของบริษัทจดทะเบียนได้แสดงให้เห็นถึงศักยภาพ และความแข็งแกร่งของบริษัทไทย ซึ่งเป็นที่น่ายินดีว่าผู้ลงทุนต่างชาติต่างเห็นข้อเท็จจริงนี้ และให้ความสนใจลงทุนในบริษัทของไทยเป็นอย่างมาก จึงเป็นโอกาสอันดีสำหรับผู้ลงทุนต่างชาติที่จะกลับเข้ามาให้น้ำหนักกับการลงทุนในประเทศไทยมากยิ่งขึ้น 
สำหรับบริษัทจดทะเบียนไทยที่มีการนำเสนอข้อมูลแก่ผู้ลงทุนสถาบัน ประกอบด้วย  ธนาคารกรุงเทพ (BBL) บริษัท ทิสโก้ไฟแนนเชียลกรุ๊ป (TISCO) บริษัท ปตท. (PTT)  บริษัทปตท. สำรวจและผลิตปิโตรเลียม (PTTEP) บริษัท ไทยออยล์ (TOP) บริษัท แอดวานซ์ อินโฟร์ เซอร์วิส (ADVANC)บริษัท  ซีพี ออลล์ (CPALL) บริษัท ไทยยูเนียน โฟรเซ่น โปรดักส์ (TUF) บริษัทไมเนอร์ อินเตอร์เนชั่นแนล (MINT) ซึ่งเป็นตัวแทนกลุ่มธุรกิจที่มีศักยภาพการเจริญเติบโตสูง